Rudy Giuliani - vodeći kandidat za republikansku predsjedničku nominaciju
Ispitivanja javnog mnijenja ukazuju da je Giuliani glavni republikanski kandidat jer članovi te stranke cijene njegove čelničke sposobn
Bivši gradonačelnik New Yorka Rudy Giuliani jedan je od vodećih kandidata za predsjedničku nominaciju Republikanske stranke sljedeće godine. On je dobio brojna priznanja za način na koji je vodio grad nakon terorističkih napada od 11. rujna 2001. godine kao i za drastično smanjenje kriminala u New Yorku. Međutim, kritičari ukazuju na Giulianijev ratoborni stil kao na politički minus. U napetim satima odmah nakon terorističkih napada na Svjetski trgovinski centar nitko na nacionalnoj razini u Sjedinjenim Državama nije bio veće utjelovljenje sućuti, odlučnosti i snage od tadašnjeg gradonačelnika New Yorka Rudyja Giulianija. To je taj imidž sućuti i čvrstoće za koji Giuliani vjeruje da će mu donijeti nominaciju Republikanske stranke i poslije toga Bijelu kuću. Međutim, Rudy Giuliani počeo je vrlo skromno.. Rođen je u Brooklynu 1944. godine kao unuk talijanskog doseljenika... Njegov otac Harold proveo je neko vrijeme u zatvoru zbog oružane pljačke, a poslije je bio povezan s organiziranim kriminalom. Giuliani je međutim postao odvjetnik i kasnije savezni tužitelj. Postao je poznat po tome što je kazneno gonio malverzacije na Wall Streetu i pripadnike pet newyorških obitelji koje kontroliraju mafiju. G iuliani je tijesno izgubio na izborima za gradonačelnika 1989. godine, ali je bio uspješan četiri godine kasnije kad je pobijedio prvog newyorškog gradonačelnika afričkog podrijetla Davida Dinkinsa. Tijekom osam godina provedenih na gradonačelničkom položaju, Giuliani se posebno usredotočio na borbu protiv kriminala. Smanjio je poreze kao i broj ljudi koji su ovisili o vladinim programima socijalne pomoći. Međutim, njegov ratoborni politički stil često ga je dovodio u neprilike, a bio je i kritiziran od različitih organizacija za ljudska prava – zbog njegovih postupaka u slučajevima kada je policija prekoračila ovlasti pri uhićenju pripadnika manjinskih skupina. Među Giulijanijevim kritičarima je i bivši newyorški gradonačelnik Ed Koach, inače član Demokratske stranke. "Bio bih užasnut da Giuliani postane predsjednik zato jer je on po prirodi zločest čovjek. Giuliani je dobar gradonačelnik, ali ne i izuzetan gradonačelnik - prije svega zato što on ne voli ljude i sklon ih je vrijeđati." Nakon što je 11. rujna 2001. godine, odmah došao na mjesto napada, te tamo stalno bio sljedećih nekoliko dana, Rudy Giuliani je stekao veliku reputaciju kod građana i političara i neslužbenu titulu "američkog gradonačelnika". Časopis Time imenovao ga je osobom godine. Neki vatrogasci i njihove obitelji poslije su ga međutim optuživali da je prenaglo prekinuo potragu za ostacima u ruševinama Svjetskog trgovinskog centra. Dok pokušava sljedeće godine ući u Bijelu kuću, Giuliani se pozicionira kao netko tko je dokazao da može ostati smiren pod pritiskom i tko će agresivno provoditi rat proti terorizma. Kao i predsjednik Bush, Giuliani smatra rat u Iraku ključnom bojišnicom u općem ratu protiv terorizma. Ispitivanja javnog mnijenja ukazuju da je Giuliani glavni republikanski kandidat, jer članovi te stranke cijene njegove čelničke sposobnosti. Međutim, nekim se konzervativcima ne sviđaju Giulianijeva umjerena a često i liberalna stajališta o društvenim pitanjima kao što su pravo na pobačaj, prava homoseksualaca te zalaganje za neka ograničenja prava na posjedovanje oružja. Analitičar Larry Sabato nalazi se na čelu katedre za političke znanosti pri Sveučilištu Virginije. John Fortier stručnjak je za predsjedničku politiku na Institutu American Enterprise u Washingtonu. Većim dijelom ove godine Giuliani je – prema anketama – bio ispred svojih konkurenata iz Republikanske stranke. Čak i neki demokrati vjeruju da bi on bio izuzetan predsjednički kandidat. Međutim, stručnjaci kažu da će najveći izazov za Rudyja Giulianija biti da uvjeri konzervativce kako je on najbolji kandidat za Republikansku stranku - unatoč tome što ima razmjerno liberalna stajališta o pobačaju, kontroli privatnog oružja i pravima homoseksualaca.